section_heading: Opis dobra
paragraph_text: Na mjestu današnje župne crkve već je 1331. godine postojala crkva sv. Ilije, što objašnjava izgradnju župne crkve izvan naselja Svirče. Godine 1586. izvorni titular crkve zamijenjen je današnjim, a župa se osniva 1690. godine. Današnja župna crkva izgrađena je početkom XVIII. stoljeća kao jednobrodna građevina s plitkom, četvrtastom apsidom, te dograđenom sakristijom i zvonarom na sjeveroistoku. Na glavnom pročelju je barokni portal profiliranih dovratnika s dijamantnim ukrasom u dnu. Nadvratnik barokne profilacije ima poluobli jastučić i otvoreni lučni zabat.